O úspechoch indie produkcie Valheim z dielne len päťčlenného štúdia Iron Gate AB, sme vás informovali len nedávno. Išlo vtedy o rekordný počet hráčov, ktorý si tento survival projekt užívali v jeden moment a rovnako aj o pokorenie hranice dvoch miliónov predaných kópií a to len behom necelých dvadsať dní (teraz už sú to tri milióny).
Valheim však vo svojich nečakaných úspechoch nepoľavuje a pokračuje. Najnovšie sa zaradil do VIP skupinky piatich najviac hraných Steam titulov v jeden moment, keď pokoril hranicu 500 000 hráčov súčasne (absolútny rekord drží PUBG s 3,2 miliónmi). Spomínaná skupinka vývojárov sa tak pre nečakaný úspech svojej Early Access produkcie musí rozrásť o nových členov, aby túto vikingskú online co-op loď tiahli aj naďalej vpred.